**رسنیزه اعلامیه**

**کارپوهان د طالبانو د نوی اخلاقي قانون پر وړاندې چي د دوي شاتګ پالونکې دریځ څرګندوي، د ګډو هڅو غوښتنه کوي**.

جینوا(۳۰- د اګست ۲۰۲۴) – د ملګرو ملتونو د بشري حقونو کارپوهانو\* نن د طالبانو لخوا د "د امر بالمعروف او نهی المنکر قانون" وروستي تصویب په اړه ژوره اندیښنه وښودله، چې په افغانستان کې د بشري حقونو په برخه کې د لا جدي شاتګ او د طالبانو د مستبدی واکمنۍ په شدت کې د زیاتوالی نښه ده، او په 1990لسیزې کې د دوی د واکمنۍ سره خورا ورته والی لري.

نوی قانون د طالبانو اوسني سخت کنټرول په افغانانو باندې نور هم ژوروي. دا د اوسمهال تبعیضي تګلارې لا پیاوړې او پراخوي، د بیلګې په توګه د جبري حجاب قوانين، د ښځو لپاره د نارینه سرپرست (محرم) درلودلو شرط، او په عامه ځایونو کې د نارینه او ښځینه وو جلا کول.

کارپوهانوو وویل «دغه قانون نوي او لا زیات ظالمانه تدابیر هم وړاندې کوي.د بیلګې په ډول ښځې کولای شي د خپلو کورونو څخه باندې د سندرو ویلو یا خبرې کولو له امله مجازات شي، سربېره پر دې، نارینه او هلکان هم د خپل ظاهري بڼې په اړه له سختو اصولو سره مخ دي.»

دا قانون د LGBTQ+ یا همجنس خوښو خلکو پر وړاندې شرایط نور هم سخته وي او هغوی مجازات کوي، او د مذهبي لږکیو حقونه محدودوي، چې پکې "غیر اسلامي" مراسم منع کول او له "غیر مؤمنانو" سره د اړیکې نیولو یا مرستې کولو مخنیوی شامل دي.

«دغه ګامونه د طالبانو د ۱۹۹۰مو کلونو سخت دريځه واکمنۍ ته په ځوروونکي توګه ورته دي او دا لا نور هم څرګندوي چې دي ډلي واک ته د بیا راستنیدو راهیسې په خپل چلند کې هیڅ نرمښت نه دی راوستی.»

دغه قانون د بیان آزادۍ باندې لا نور هم سخت محدودیتونه لګوي، چې پکې د هغه مواردو خپرول منع کوي چې د دوی د شریعت د تفسیر سره په ټکر کې وي. دغه محدودیتونه د رسنیو خپلواکي نوره هم محدودوي او خبریالان په لا لوی خطر کې اچوي، چې په پایله کې یې خپلواکه راپور ورکول ځپي او د افغانستان دننه او بهر د معلوماتو جریان په شدیده توګه محدودوي.

د نوي قانون له مخې ، د طالبانو د اخلاقي تفتیش مامورینو ته پراخ واک ورکړل شوی چې افراد په خپله خوښه ونیسي او د داسې موسومه اخلاقي جرمونو لپاره چې یوازې په شک ولاړ وي، پرته د کوم ثبوت یا قانوني پروسي یي مجازات کړي، چې پکې بدني سزا هم شامله ده ، او عام وګړي هم هڅول کیږي چې سرغړونې راپور کړي. دا قانون محتسبینو ته اجازه ورکوي چې د خلکو کورونو ته دننه شي، چې دا نه یوازي د محرمیت د حق جدي سرغړونه ده، بلکې په افغان ټولنه کې د لا پراخې ویرې او څارنې فضا لا هم پراخوي .

کارپوهانو وویل: «دغه قانون داسي سیسټماټیک تبعیض رامنځ ته کوي چې د بشریت پر وړاندې د جرمونو، په ځانګړې توګه د جنسیتي ځورونې، سره برابر دی.»

نړیواله ټولنه په دوامداره توګه د افغانستان د نړیوالو بشري حقونو د مکلفیتونو د بشپړ رعایت او د روانو سرغړونو لپاره د حساب ورکولو غوښتنه کوي، چې ځینې غړي د جنسیتي اپارتاید د قانوني کولو غوښتنه هم کوي.

کارپوهانو له ټولو نړیوالو شریکانو، په ځانګړې توګه د ملګرو ملتونو له غړو هېوادونو څخه وغوښتل چې د افغانستان په اړه یوه غښتلې، اصولي، او همغږی شوي ستراتیژي رامنځته کړي چې بشري حقونه، په ځانګړې توګه د ښځو بشري حقونو او د جنسیتي برابرۍ په مرکزیت سره یوه قوي، اصولي او همغږي تګلاره جوړه کړي او خبرداری يې ورکړی چې له داسې تګلارې پرته تعامل یوازې د طالبانو بې مسولیته عملونه نور هم پیاوړي کوي او د نورو ناوړه کړنو جرئت ورکوي.

«د دې سرغړونو د پای ته رسولو تکل کې په دوامداره پاتې راتلل یو ناسم پیام ورکوي چې ګواکې د افغان ښځو او نجونو اساسي حقونه، په ځانګړې توګه د هغوی د برابرۍ، امنیت، او د هغوی د کرامت حقونه، د معاملې وړ دي. دا همدا راز د یو باثباته، ټول شموله او هوسا افغانستان د جوړولو احتمالونه په جدي ډول زیانمنوي.»

**پایله:**

کارپوهان: **ریچارډ بینټ،** په افغانستان کې د بشري حقونو د وضعیت ځانګړی راپور ورکوونکی؛ **لورا** **نیرینکیندي** (مشره)، **کلاودیا فلورس** (مرستیاله)، **ډوروتي ایسټراډا ټانک،** **ایوانا کرسټیک**، او **هاینا لو،** د ښځو او نجونو پر وړاندې د تبعیض په اړه د کاري ډلې غړي؛ **انا پیلایز ناروییز**، د ښځو پر وړاندې د تبعیض د له منځه وړلو د کمیټې مشره؛ **ګریمه ریډ**، د جنسي تمایل او جنسیتي هویت پر بنسټ د تاوتریخوالي او تبعیض پر وړاندې د ساتنې خپلواک کارپوه؛ **نزیلا غني،** د دین یا عقیدې د ازادۍ ځانګړې راپور ورکوونکې؛ **ریم السالم**، د ښځو او نجونو پر وړاندې د تاوتریخوالي، د هغې لاملونه او پایلې ځانګړې راپور ورکوونکې؛ **فریده شاهد**، د زده کړو د حق ځانګړې راپور ورکوونکې؛ **الکساندرا زانټاکي**، د کلتوري حقونو په برخه کې.

د ملګرو ملتونو د بشري حقونو، د هیواد پاڼه – <https://www.ohchr.org/en/countries/afghanistan>

د پوښتنو او رسنیزو غوښتنو لپاره، مهرباني وکړئ له لاندې پتې سره اړیکه ونیسئ: hrc-sr-afghanistan@un.org

د ملګرو ملتونو سازمان د نورو خپلواکو کارپوهانو په تړاو پوښتنو لپاره، مهرباني وکړئ د دارشیا انډراګوپتا سره اړیکه ونیسئ (dharisha.indraguptha@un.org)

د ملګرو ملتونو سازمان د خپلواکو کارپوهانو په اړه خبرونه په ټویټر یا X کې تعقیب کړئ: @UN\_SPExperts.